Asiyesikia la mkuu huvunjika guu

ASIYESIKIA LA MKUU HUVUNJIKA GUU. 
Kauli hii hutumiwa kwa wale wasiosikiliza wakionywa ili kurekebisha mienendo yao. Ni dhahiri  shairi kuwa  asiyesikia la mkuu huvunjika guu kwani waliotuzidi maarifa au umri wameona mengi na wanajua madhara ya mambo mengi tunayoyafanya. 
Hapo kale palikua na binti mmoja aliyeitwa Chaurembo, binti huyo alikuwa mrembo kama jina lake linavyosema. Wengi walimsifu kwa uzuri wake, wengine walisema kuwa Mungu alichukua muda kumuumba, tena kwa umakini. Rangi yake kama maji ya kunde ilingaa, umbo lake la kupendeza na sauti yake ya upole.

Binti huyu aliishi  na wazazi wake akiwa tegemeo kwao. Aliwasaidia na kutia bidii sana  masomoni. Alipofikia darasa la saba, hulka zake zilianza kubadilika, alionekana mwenye kujua mengi katika maisha. Alianza kujiunga na makundi ya wasichana ambao tabia zao hazikupendeza yeyote kamwe. Tabia za kwenda ngoma wakati wa usiku bila ruhusa ya mzazi. Wazazi wake hawakuchelewa kumrekebisha kwani walijua fika kwamba samaki mkunje angali mbichi. 
Chaurembo aliamua kuyatupilia mbali masomo na kuishi maisha yasiyompendeza mja yeyote. Wazazi wake waliamua kukata tamaa kwani wahenga hawakukosea waliposema  hakuna refu lisilokuwa na mwisho. Wazazi wake walijipa moyo wakisema maneno haya.

Ama kweli, mgema akisifiwa, tembo hulitia maji. Sijui niseme uzuri wake ndio ulimfanya kufanya haya yote, alijiona mzuri kuliko kila mtu. Chaurembo alijihusisha na mahusiano yasiokuwa na msingi wowote. Ilikua ni sikitiko kwa kila mtu.

Baada ya  miezi kadhaa, Chaurembo alionekana amenyamaza sana, alikuwa anaugua magonjwa mbalimbali. Wazazi wake walimpeleka hospitali ili apate matibabu. Daktari alipompima, alipatikana kuwa na ugonjwa wa ukimwi pamoja na ujauzito. Mama yake alimtazama kwa huzuni mwana wake.

Daktari aliamua kuwashauri, lakini ushauri wake ungesaidia nini? Maji yakimwagika hayazoleki. Chaurembo alitamani dunia ipasuke immeze mzima. Alikumbuka ushauri wote ambao alipewa lakini akapuuza. Alikumbuka methali ambayo mama yake alikuwa akimwambia kila wakati, asiyefunzwa na mamaye hufunzwa na ulimwengu. Ulimwengu ulikuwa umemfunza funzo kubwa sana.